Dutis lis competencis legjislativis su la lenghe galese a àn di jessi trasferidis dal Parlament di Londre ae Assemblee Nazionâl dal Gales. Pe Cymdeithas yr Iaith Gymraeg – di agns in prime linie inte bataie pai dirits linguistics dai galês – chest al è l’unic sisteme par rivâ a di une riforme vere dal setôr che e garantissi pardabon di podê doprâ la lenghe proprie dal Gales in ducj i ambits de vite sociâl. Il passaç di competencis di Londre a Caerdydd / Cardiff al è cumò al esam di une Comission di pueste metude sù de Assemblee Nazionâl galese, ma in dì di vuê si fevele dome di un trasferiment di podês parziâl. Par rivâ a di un passaç totâl des competencis su la lenghe, la Cymdeithas e à cussì invidât ducj i citadins a domandâ ai membris de Comission, vie pueste eletroniche, di lavorâ par chest risultât. Lis direzions di pueste eletroniche dai membris de Comission e il test dal messaç si ju cjate za pronts sul sît internet de associazion.
Font: Cymdeithas yr Iaith Gymraeg, 05/03/09
fur_Latn cym_Latn